Diari Oficial de la Generalitat Valenciana


Sumari del DOGV 5868, del 13-10-2008 (2008/11923)

RESOLUCIÓ de 16 de setembre de 2008, del secretari autonòmic per a l'Agència Valenciana de Salut, en execució de la Resolució de 2 de setembre de 2008, de la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana, per mitjà del qual s'autoritza l'obertura d'una oficina de farmàcia en el municipi de Benicarló.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5868

Data del DOGV
:   13-10-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/11295


Data del document
:   16-09-2008

Organisme emissor
:   Agència Valenciana de Salut

Tipus de document
:   Resolució

Descriptors 

:   * Benicarló
    * farmacologia
    * procediment administratiu

RESOLUCIÓ de 16 de setembre de 2008, del secretari autonòmic per a l'Agència Valenciana de Salut, en execució de la Resolució de 2 de setembre de 2008, de la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana, per mitjà del qual s'autoritza l'obertura d'una oficina de farmàcia en el municipi de Benicarló. [2008/11852]  
Vista la sol·licitud formulada per Alejandro Hernández Pons per a l'obertura d'una nova oficina de farmàcia en el municipi de Benicarló (Castelló) i examinats els següents  
Antecedents de fet  
Primer   
Amb data 19 d'abril de 1999, Alejandro Hernández Pons sol·licita l'obertura d'una nova oficina de farmàcia a l'empara del que disposa el Reial Decret Llei 11/1996, de 17 de juny i de la Llei 16/1997, de regulació dels servicis de farmàcia. Es nomena com a representant Juan Domingo Merelo.  
Segon  
Amb data 19 d'octubre de 1999, per Juan Domingo Merelo, en nom i representació d'Alejandro Hernández Pons, s'interposa recurs d'alçada davant del conseller de Sanitat, contra la desestimació presumpta, per silenci administratiu, de la seua petició.  
Tercer  
Mitjançant una resolució de 28 de desembre de 1999, la Conselleria de Sanitat inadmet l'esmentat recurs d'alçada per considerar que no procedix la interposició ja que la normativa vigent en el moment de la petició és la Llei 6/1998, de 22 de juny, d'Ordenació Farmacèutica de la Comunitat Valenciana que establix la necessitat un procediment administratiu específic que en aquella data no s'havia fet.  
Quart  
No conforme amb l'esmentada resolució, Juan Domingo Merelo en nom i representació d'Alejandro Hernández Pons, interposa un recurs potestatiu de reposició, per mitjà del qual sol·licita que s'inicie l'expedient d'obertura sol·licitat, al·legant com a fonament l'obligació de l'administració de resoldre les peticions dels administrats.  
Cinqué  
Mitjançant una resolució de 23 de març de 2000, es desestima el recurs potestatiu de reposició, per considerar que si bé és formulada a l'empara del Reial Decret Llei 11/1996, de 17 de juny i de la Llei 16/1997, de regulació dels servicis de farmàcia, ha d'entendre's formulada a l'empara del que disposa la Llei 6/1998, d'Ordenació Farmacèutica de la Comunitat Valenciana, vigent en el moment de la petició i, per tant, d'aplicació l'article 18, que establix la necessitat aplicar un barem de mèrits, basant-se en principis de publicitat i transparència, per la qual cosa no pot atorgar-se autorització al sol·licitant.  
Sisé  
Contra l'esmentada resolució s'interposa recurs contenciós administratiu, que va finalitzar amb la Sentència de 18 de juny de 2003, de la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana, declarada ferm i subsistent en data tres d'octubre del mateix any, per mitjà de la qual s'anul·la l'anterior resolució per ser contrària a dret i s'ordena resoldre sobre el fons de la petició, donant resposta individualitzada al recurrent, d'acord amb els criteris establits en la mateixa petició.  
Seté  
En execució de l'esmentada sentència, es va iniciar el tràmit de l'expedient que es va informar dels farmacèutics establits en el municipi.  
Octau  
En l'expedient es personen José Manuel Navarro Hernández, en nom i representació de Francisco Santos Febrer i Ana María Badenes Chillida, Jorge Luis Cid Foix, Amparo Carceller García, Maria Dolores Febrer Domingo i María Teresa Febrer Domingo, manifesten la seua oposició a l'adjudicació directa sense que s'hi done la concurrència, transparència i barem que exigix la Llei 6/1998, d'Ordenació Farmacèutica de la Comunitat Valenciana.  
Nové  
Mitjançant una resolució de data 16 de febrer de 2006, del secretari autonòmic per a l'Agència Valenciana de Salut, es resol el procediment i concedix l'autorització necessària per a l'obertura d'una oficina de farmàcia en el municipi de Benicarló, en aplicació del mòdul general i n'ordena l'acumulació a les concedides mitjançant una resolució de 19 de setembre de 2005, per a l'adjudicació en un únic procediment.  
Deu  
Contra l'esmentada resolució, d'un costat es va interposar, per José Manuel Navarro Hernández, en nom i representació de Francisco Santos Febrer i cinc més, recurs potestatiu de reposició, que va ser desestimat mitjançant una resolució de 30 de maig de 2006, que al seu torn és objecte del recurs contenciós administratiu 2/001401/2006 i d'un altre el recurs contenciós administratiu 2/000619/2006, interposat per Alejandro Hernández Pons, ambdós no admesos per mitjà de sentències de 23 de gener de 2007 i de 9 de maig de 2007 respectivament, per tractar-se d'una «qüestió a resoldre en execució de la Sentència dictada per la Secció Tercera d'esta Sala número 1146/2003, recaiguda en el recurs núm. 683/2000.»  
Onze  
Finalment, en procediment d'execució de la repetida Sentència 1146/2003, recaiguda en el recurs núm. 683/2000, es dicten la interlocutòria d'1 d'abril de 2008, la interlocutòria de 2 de juny de 2008 i finalment la resolució de 2 de setembre de 2008, en compliment de la qual es dicta la present resolució administrativa.  
Als anteriors fets s'apliquen els següents,  
Fonaments jurídics  
Primer  
Esta Agència Valenciana de Salut és competent per a resoldre la present sol·licitud segons que disposa el Reial Decret 278/80, 25 de gener, sobre transferència de competències en matèria de sanitat; Llei 5/1983, de 30 de desembre, de Govern Valencià, Llei 6/1998, d'Ordenació Farmacèutica de la Comunitat Valenciana, el Decret 187/2001, de 27 de novembre, del Govern Valencià, pel qual es regula l'establiment, trasllat i transmissió de les oficines de farmàcia, Llei 4/2005, de 17 de juny, de Salut Pública de la Comunitat Valenciana i Decret 25/2005, de 4 de febrer, pel qual s'aproven els Estatuts de l'Agència Valenciana de Salut.  
Segon  
La present resolució es dicta en compliment de la Resolució de 2 de setembre de 2008, de la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana que diu: "- es fa convenient concretar expressament que -com pareix clar- la resposta individualitzada a la sol·licitud del recurrent ha de traduir-se en un pronunciament administratiu sobre la concurrència o no, en el moment de la sol·licitud, dels requisits materials (és a dir, els substantius o de fons -no els procedimentals- com, també expressament, es determina en la sentència dictada en el present procediment i que és objecte de l'execució que ens ocupa -vegeu la segona línia de l'últim paràgraf del fonament de dret quart) necessaris per a la concessió de l'autorització d'obertura de l'oficina de farmàcia de què es tracta; de manera que, en el supòsit de concórrer en el sol·licitant els requisits, haurà de procedir-se a l'atorgament de l'autorització, i, en cas contrari, no (tot això sense perjuí dels eventuals recursos que puguen interposar-se contra la resolució administrativa que es dicte)".  
Tercer  
Entén esta Conselleria de Sanitat de la resolució en part transcrita, que ha de determinar-se si en el moment de la sol·licitud es donaven els requisits materials (nombre d'oficines de farmàcia en relació amb el nombre d'habitants, tenint en compte que la normativa d'aplicació a una sol·licitud formulada en data 19 d'abril de 1999, encara que emparada en el Reial Decret Llei 11/1996, de 17 de juny, i de la Llei 16/1997, de regulació dels servicis de farmàcia, és la Llei 6/1998, de 22 de juny, d'Ordenació Farmacèutica de la Comunitat Valenciana, vigent en aquella data), autoritzant, en este cas, l'oficina de farmàcia al recurrent si en reunix els requisits (ser llicenciat en farmàcia), i no ordenar l'acumulació de l'autorització al següent procediment d'adjudicació com feia la resolució de data 16 de febrer de 2006, del secretari autonòmic per a l'Agència Valenciana de Salut, i tot això sense perjuí dels eventuals recursos que puguen interposar-se contra la resolució administrativa que es dicte.  
Quant a la primera de les qüestions, queda acreditat en l'expedient que el municipi de Benicarló comptava en el moment de la petició amb una població de 19.540 habitants i que, per l'aplicació del mòdul general establit en l'article 21 de la Llei 6/1998, d'Ordenació Farmacèutica de la Comunitat Valenciana, són necessàries set oficines de farmàcia per a oferir una adequada atenció farmacèutica. Com que queda acreditat així mateix que el municipi comptava amb un total de sis oficines de farmàcia, ha de concedir-se la necessària autorització per a l'obertura d'una nova oficina de farmàcia.  
Quant a la segona de les qüestions, consta en esta Conselleria de Sanitat que Alejandro Hernández Pons és llicenciat en farmàcia i que es troba col·legiat en ell Col·legi Oficial de Farmacèutics de València, ja que actualment és el farmacèutic titular de l'oficina de farmàcia sítia a l'avinguda de Carmen Moya, 9, del municipi de Cerdà (València).  
Procedix, a més a més, revocar la resolució de data 16 de febrer de 2006, del secretari autonòmic per a l'Agència Valenciana de la Salut, per mitjà de la qual es concedix l'autorització necessària per a l'obertura d'una oficina de farmàcia al municipi de Benicarló, en aplicació del mòdul general mentre se n'ordena l'acumulació a les concedides mitjançant una resolució de 19 de setembre de 2005, per a la seua adjudicació en un únic procediment.  
Vistos els anteriors fets i fonaments jurídics i en execució de la interlocutòria de 2 de setembre de 2008, de la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana, resolc:  
Concedir a Alejandro Hernández Pons l'autorització necessària per a l'obertura d'una nova oficina de farmàcia al municipi de Benicarló, en aplicació del mòdul general, establit en l'article 21 de la Llei 6/1998, de 22 de juny, d'Ordenació Farmacèutica de la Comunitat Valenciana.  
Revocar l'acumulació de l'autorització concedida per mitjà de la present resolució a les concedides mitjançant una resolució d'esta Conselleria de data 19 de setembre de 2005, per mitjà de la qual es determina el nombre de noves oficines de farmàcia necessàries per a oferir una adequada atenció farmacèutica a la població en aplicació del mòdul general, per a la seua adjudicació en un únic procediment  
Que es notifique a les persones interessades i que es publique la present resolució en el Diari Oficial de la Comunitat Valenciana amb l'advertència que posa fi a la via administrativa i que, en contra, poden interposar recurs contenciós administratiu en el termini de dos mesos, comptats a partir de l'endemà al de la data de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana o, potestativament, recurs de reposició en els termes que preveu l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 16 de setembre de 2008.- El secretari autonòmic per a l'Agència Valenciana de Salut: Luis E. Rosado Bretón.